औरतों की स्थिति को लेकर कई सवाल मेरे दिमाग में घूमते रहते हैं। परिवार की मान-मर्यादा, शिष्‍टता की सीमा रेखा लड़कियों को ही क्‍यों समझाई जाती हैं? सुरक्षा के घेरे में वही जिंदगी क्‍यों गुजारें? क्‍यों सारे व्रत-उपवास, नियम-धर्म औरतों के जिम्‍मे सौंप दिए जाते हैं? ये सारे सवाल मुझे कुरेदते रहते हैं। मेरे मन के अंदर इसके विरोध का गुबार बढ़ता गया। मैंने सोच लिया कि सबसे पहले अपने आपको इन परिस्थितियों से बाहर निकालना होगा, जिससे आने वाले समय में औरतों का अपमान न हो।